b'\n_START_ARTICLE_\nK. E. Palm\xc3\xa9n\n_START_PARAGRAPH_\nK. E. (Karl Evert) Palm\xc3\xa9n (28. tammikuuta 1857 Helsinki \xe2\x80\x93 6. kes\xc3\xa4kuuta 1940 Helsinki)  oli suomalainen kutomateollisuuden yritysjohtaja, joka sai vuorineuvoksen ja kunniatohtorin arvot._NEWLINE_Palm\xc3\xa9nin vanhemmat olivat vapaaherra, prokuraattori, professori Johan Philip Palm\xc3\xa9n ja Adolfina Fredrika Emilia Sallm\xc3\xa9n. H\xc3\xa4nen sisaruksiaan olivat yhteiskunnallinen vaikuttaja Fanny Palm\xc3\xa9n, el\xc3\xa4intieteilij\xc3\xa4 J. A. Palm\xc3\xa9n ja historiantutkija, poliitikko E. G. Palm\xc3\xa9n. Palm\xc3\xa9n valmistui koneinsin\xc3\xb6\xc3\xb6riksi Polyteknillisest\xc3\xa4 opistosta 1879 ja filosofian kandidaatiksi 1881. H\xc3\xa4n opiskeli 1881\xe2\x80\x931883 ulkomailla matematiikkaa ja mekaniikkaa ja tuli viimeksi mainittuna vuonna geometrian opettajaksi Polyteknilliseen opistoon. Opiston vararehtorina h\xc3\xa4n toimi 1890-1896, mink\xc3\xa4 j\xc3\xa4lkeen h\xc3\xa4n siirtyi teollisuushallituksen teollisuusintendentiksi. 1899 Palm\xc3\xa9nista tuli Forssa-yhti\xc3\xb6n is\xc3\xa4nn\xc3\xb6itsij\xc3\xa4, mit\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti 20 vuotta, 1919 saakka. 1903 Palm\xc3\xa9n oli perustamassa Puuvillatehtaiden yhtym\xc3\xa4\xc3\xa4 ja toimi sen puheenjohtajana 1903\xe2\x80\x931909 sek\xc3\xa4 1921\xe2\x80\x931932. Jokioisten-Forssan rautatieyhti\xc3\xb6n hallituksen puheenjohtaja h\xc3\xa4n oli 1911\xe2\x80\x931923. Palm\xc3\xa9n kuului my\xc3\xb6s muun muassa Kutomateollisuuden ty\xc3\xb6nantajaliiton, Suomen teollisuusliiton ja Pohjoismaiden Yhdyspankin johtoelimiin ja ty\xc3\xb6skenteli useissa eri opetusta ja liikennett\xc3\xa4 k\xc3\xa4sitelleiss\xc3\xa4 komiteoissa. 1886\xe2\x80\x931895 h\xc3\xa4n oli Tekniska F\xc3\xb6reningen in Finland -j\xc3\xa4rjest\xc3\xb6n sihteeri ja aikakauskirjan toimittaja. Vuorineuvoksen arvo Palm\xc3\xa9nille my\xc3\xb6nnettiin 1920 ja tekniikan kunniatohtorin arvo 1934. _NEWLINE_Palm\xc3\xa9nin puoliso vuodesta 1883 oli Hilda Octavia Embleton-Samson (k. 1942). Kemisti, professori John Palm\xc3\xa9n (1884\xe2\x80\x931952) oli heid\xc3\xa4n poikansa.'